Уи дзыхь нэхъ зэбгъэз хъунухэм ящыщщ

Урысейм и «Мэкъумэшбанк» акционер обществэм Къэбэрдей-­Балъкъэрым щиIэ и къудамэм 2021 гъэм бадзэуэгъуэм и 1-м ирихьэлIэу кърикIуахэр щызэхалъхьэжым, наIуэ къэхъуащ ди цIыхухэм абдежым щахъумэ ахъшэр сом меларди 7,4-м зэрынэблэгъар.
Дызэрыт илъэсым зэрыщIидзэрэ, ди щIыналъэм и цIыхухэм зи гугъу тщIы хъумапIэм сом мелуан 876-м нэблагъэ ахъшэу халъхьащ. А бжыгъэр гъэ блэкIам и апхуэдэ пIалъэм кърикIуам нэхърэ сом мелуан 354-кIэ нэхъыбэщ.
Дызытепсэлъыхь банкым мы зэманым, псори зэхэту, я ахъшэхэр ­ща­Iыгъщ Къэбэрдей-Балъкъэрым щып­сэу цIыхухэм ящыщу мин 34-м щIи­гъум.
Зэрынэрылъагъущи, Урысейм и «Мэкъумэшбанк» акционер общест­вэм и клиентхэм нэхъ къыхахыр, Iуэхутхьэбзэ щIыкIэу къызэдалъытэу, ахъшэр ущыхуейм и деж хэплъхьи къыхэпхыжи здэхъу депозитхэрщ. Апхуэдэхэм ящыщу нэхъ щIэупщIэ зиIэр «Доходный» зи фIэщыгъэрщ.
«ЗэрыгурыIуэгъуэщи, ахъшэ зиIэм дежкIэ ар щихъумэну, щигъэбэгъуэну и дзыхь нэхъ зригъэзынур банкхэм ящыщу цIыхухэр нэхъ зыхуэарэзырщ, узыщыгуфIыкIыфын хуэдиз пщалъэхэр къыхуэзыгъэлъагъуэрщ, - къыд­жиIащ «Мэкъумэшбанк» АО-м Къэбэрдей-Балъкъэрым щиIэ къудамэм и унафэщI Сокъур Алим.
2000 гъэм зи лэжьыгъэр зыубла Урысейм и «Мэкъумэшбанк» акционер обществэр - ди къэралым и Мэкъу­мэш-промышленнэ комплек­сыр, кредит-финанс щIыкIэм тету, мылъкукIэ къызэгъэпэщыным хуэ­лажьэ IуэхущIапIэ нэхъыщхьэщ. Ар, активрэ капиталу иIэхэмкIэ, къэралым и ахъшэ хъумапIэ нэхъ лъэрызехьэ дыдэхэм хабжэ, зэпIэзэрытагъэу къигъэлъагъуэмкIи уи дзыхь нэхъ зэбгъэз хъуну банк нэхъ ин дыдэхэм ящыщщ.

БЭРАУ Бышэ.
